***AD/5 DONOŠENJE PRAVILNIKA O FINANCIRANJU PROGRAMA, PROJEKATA***

***I JAVNIH POTREBA SREDSTVIMA PRORAČUNA OPĆINE LUKA***

***Obrazloženje***

*Prijedlogom ovog Pravilnika detaljnije je propisan postupak dodjele sredstava za provođenje programa i projekata od općeg interesa, koji se već dugi niz godina provodi.*

**PRIJEDLOG**

Na temelju članka 82. Statua Općine Luka („Glasnik Zagrebačke županije“, broj 24/18), a sukladno odredbama Zakona o udrugama („Narodne novine“, broj 74/14) i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, Općinsko vijeće na ------ sjednici održanoj dana ---------------- donosi

**PRAVILNIK**

**O FINANCIRANJU PROGRAMA, PROJEKATA I JAVNIH POTREBA**

**SREDSTVIMA PRORAČUNA OPĆINE LUKA**

**I. Opće odredbe**

**Članak 1.**

Ovim se Pravilnikom utvrđuju kriteriji, mjerila i postupci za dodjelu i korištenje sredstava proračuna Općine Luka udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih proračunom te ostalim planskim dokumentima Općine Luka.

Odredbe ovoga Pravilnika koje se odnose na udruge, primjenjuju se i na druge organizacije civilnog društva, kada su, u skladu s uvjetima javnog natječaja ili poziva za financiranje programa i projekata prihvatljivi prijavitelji ili partneri.

Odredbe ovog Pravilnika ne odnose se na programe i projekte organizacija koje se financiraju po posebnim propisima, vjerskih i političkih organizacija te organizacija civilnog društva koji ne zadovoljavaju uvjete propisane ovim Pravilnikom.

**Članak 2.**

Ako posebnim propisom nije drugačije određeno, odredbe ovog Pravilnika primjenjuju se kada se odobravaju financijska sredstva proračuna za:

- provedbu programa i projekata kojima se ispunjavaju ciljevi i prioriteti definirani strateškim i planskim dokumentima,

- podršku institucionalnom, organizacijskom i programskom razvoju udruga,

- provedbu programa javnih potreba utvrđenih posebnim zakonom,

- obavljanje određene javne ovlasti na području općine povjerene posebnim zakonom,

- pružanje socijalnih usluga na području općine temeljem posebnog propisa,

- obvezni doprinos korisnika financiranja za provedbu programa i projekata ugovorenih iz fondova Europske unije i inozemnih javnih izvora,

- donacije i sponzorstva.

**Članak 3.**

Projektom se smatra skup vremenski ograničenih aktivnosti koje su usmjerene ostvarivanju ciljeva određene organizacije.

Programi su kontinuirani procesi koji se izvode u dužem vremenskom razdoblju nizom različitih aktivnosti čiji su struktura i trajanje fleksibilniji.

Jednodnevne ili višednevne manifestacije su aktivnosti (sportske, kulturne, zabavne, socijalne, humanitarne, gastronomske i druge) koje se provode s ciljem davanja dodatne ponude na području općine i razvoja općenito.

Potpore malih vrijednosti smatraju se financijske i nefinancijske potpore koje se dodjeljuju korisnicima tijekom proračunske godine za provedbu manjih projekata, aktivnostima, manifestacija, sponzorstava i pokroviteljstva iz područja odgoja i obrazovanja, kulture, sporta, socijalne skrbi, zdravstva, gospodarstva te povećanja turističke ponude povezanog s nekim od nabrojenih područja do 700,00 eura za aktivnosti udruga koje iz opravdanih razloga nisu mogle biti planirane u njihovom godišnjem planu.

**II. Preduvjeti za financiranje iz proračuna Općine Luka**

**Članka 4.**

Proračunom općine utvrđuju se prioriteti financiranja koji moraju biti usmjereni postizanju ciljeva koji doprinose razvoju općine, a koji mogu biti definirani i strateškim, razvojnim i drugim dokumentima.

**Članak 5.**

Za provedbu odredbi ovog Pravilnika u postupcima dodjele sredstava za financiranje programa i projekata od interesa za opće dobro koje provode udruge, nadležan je općinski načelnik.

**Članak 6.**

Sredstva za financiranje programa i projekata udruga te drugih potencijalnih korisnika će se dodjeljivati uz zadovoljavanje sljedećih uvjeta:

- da su upisani u odgovarajući registar,

- da su registrirani kao udruge, zaklade, ustanove ili druge pravne osobe čija temeljna svrha nije stjecanje dobiti,

- da su statutom opredijeljeni za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,

- program odnosno projekt bude ocijenjen kao kvalitetan, inovativan i koristan i time značajan za razvoj civilnog društva i zadovoljenje javnih potreba općine,

- da su ispunili sve obveze iz prethodno sklopljenih ugovora o financiranju iz proračuna općine i drugih javnih izvora,

- nemaju dugovanja prema državnom proračunu i proračunu općine,

- da se protiv korisnika i osobe za zastupanje te voditelja programa/projekta ne vodi kazneni postupak i nije pravomoćno osuđen za prekršaje ili kaznena djela.

**III. Postupak financiranja i ugovaranja**

**Članak 7.**

Po usvajanju proračuna, općinski načelnik donosi i objavljuje godišnji plan raspisivanja javnih poziva kao najavu natječaja koji se planiraju provesti tijekom kalendarske godine.

Godišnji plan raspisivanja javnih poziva sadrži podatke o davatelju financijskih sredstava, nazivu natječaja koji se planiraju raspisati, ukupnu vrijednost natječaja s razradom po pojedinim područjima koja se planiraju financirati, rok na koji se ostvaruje financijska podrška, okvirni datum raspisivanja javnog poziva i završetka javnog poziva.

**Članak 8.**

Natječaj za financiranje programa i projekata udruga raspisuje općinski načelnik.

Natječaj s ostalom potrebnom dokumentacijom se objavljuje na službenoj web stranici općine i isti je otvoren najmanje trideset dana od dana objave.

**Članak 9.**

Ocjenjivanje prijavljenih projekata i/ili programa obavlja povjerenstvo koje ima predsjednika i dva člana, a imenuje ih Općinsko vijeće.

**Članak 10.**

Po isteku roka za dostavu prijava na natječaj, povjerenstvo provjerava ispunjavanje formalnih uvjeta natječaja kojima se provjerava: je li prijava dostavljena na pravi natječaj i u zadanom roku, je li zatraženi iznos financijskih sredstava unutar financijskih pragova postavljenih natječajem ili javnim pozivom, je li prihvatljiva lokacija provedbe projekta, jesu li dostavljeni potpisani i ovjereni svi obvezni obrasci te jesu li ispunjeni eventualni drugi formalni uvjeti natječaja.

**Članak 11.**

Po utvrđivanju ispunjavanja formalnih uvjeta natječaja, povjerenstvo razmatra i ocjenjuje prijave sukladno kriterijima koji su propisani uputama za prijavitelje te daje prijedlog za odobravanje financijskih sredstava za programe i/ili projekte o kojem konačnu odluku donosi općinski načelnik.

Odluka općinskog načelnika o sufinanciranju programa i projekata udruga objavljuje se na službenoj web stranici općine te se dostavlja svim prijaviteljima pojedinačno.

**Članak 12.**

Svi prijavitelji mogu podnijeti prigovor na natječajni postupak Općinskom vijeću u roku od osam dana od dana objave odluke o financiranju/sufinanciranju programa i projekata.

Prigovor ne odgađa izvršenje odluke i daljnju provedbu natječajnog postupka.

Prigovor se ne može podnijeti na odluku o neodobravanju sredstava ili na visinu dodijeljenih sredstava.

**Članak 13.**

Sa svim udrugama kojima je odobreno financiranje/sufinanciranje programa ili projekta općina će potpisati ugovor o financiranju istog.

Ugovor o sufinanciranju/financiranju programa ili projekta treba sadržavati odredbe o obvezi dostavljanja podataka i izvješća, odredbe o odgovornosti, povjerljivosti, javnosti i vidljivosti, odredbe o procjeni praćenju projekta, odredbe o izmjenama ugovora, odredbe o roku programa ili projekta, odredbe o završetku, odredbe o rješavanju sporova, odredbe o plaćanju, odredbe o povratu sredstava u slučaju neutrošenih ili nenamjenski utrošenih sredstava.

**Članak 14.**

Financijska sredstva proračuna Općine mogu se dodijeliti izravno, odnosno bez objavljivanja natječaja u sljedećim slučajevima:

- kada nepredviđeni događaji obvezuju davatelja financijskih sredstava da u suradnji s udrugama žurno djeluje u rokovima u kojima nije moguće provesti standardni natječajni postupak i problem je moguće riješiti samo izravnom dodjelom financijskih sredstava,

- kada se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode,

- kada se financijska sredstva dodjeljuju udruzi kojoj su zakonom, drugim propisom ili aktom dodijeljene određene javne ovlasti (Crveni križ i sl.),

- kada se, prema mišljenju povjerenstva jednokratno dodjeljuju financijska sredstva do 700,00 eura za aktivnosti koje iz opravdanih razloga nisu mogle biti planirane u godišnjem planu udruge.

**Članak 15.**

U slučajevima kada se financijska sredstva dodjeljuju bez raspisivanja javnog natječaja odnosno javnog poziva, općina i korisnik sredstava dužni su sklopiti Ugovor o izravnoj dodjeli sredstava kojima će se definirati na koje će se konkretne aktivnosti sredstva utrošiti te poštivati osnovne standarde financiranja vezane uz planiranje financijskih sredstava, ugovaranje, praćenje financiranja, javno objavljivanje i izvještavanje.

**IV. Praćenje provedbe odobrenih programa i projekata**

**Članak 16.**

Općina će, u suradnji s korisnikom financijskih sredstava pratiti provedbu programa i projekata, a rezultate praćenja i vrednovanja koristiti za planiranje budućih natječaja i razvoj relevantnih programa i strategija.

Oblici praćenja provedbe aktivnosti i namjenskog trošenja sredstava iz javnih izvora u okviru ugovorenih programa i projekata obuhvaćaju:

- pregled svih opisnih i financijskih izvještaja u odnosu na potpisani ugovor temeljem kojeg su sredstva dodijeljena,

- terenski posjet korisniku sredstava radi provedbe provjere za sve programe i projekte čije je razdoblje provedbe najmanje godinu dana i čija vrijednost premašuje 13.000,00 eura.

**Članak 17.**

Svaki korisnik sredstava, dužan je dostaviti opisno i financijsko izvješće na propisanim obrascima te obrazac PROR-POT).

Uz navedena izvješća dostavljaju se i popratni materijali kao što su računi, izvodi, novinski isječci, videozapisi, fotografije i sl.

**Članak 18.**

Odobrena financijska sredstva financijske potpore korisnik je dužan utrošiti isključivo za realizaciju programa/projekta ili manifestacije utvrđenog proračunom i ugovorom.

Sredstva se smatraju namjenski utrošenim ukoliko su korištena isključivo za financiranje prihvatljivih i opravdanih troškova u realizaciji programa utvrđenih ugovorom.

**Članak 19.**

Troškovi programa/projekta ili manifestacije smatraju se opravdanima ukoliko:

- su nastali za vrijeme razdoblja provedbe programa ili projekta u skladu s ugovorom,

- su navedeni u ukupnom predviđenom proračunu programa ili projekta,

- su nužni za provođenje programa ili projekta koji je predmetom dodjele financijskih sredstava,

- mogu biti identificirani i provjereni te su računovodstveno evidentirani kod korisnika prema važećim propisima o računovodstvu neprofitnih organizacija,

- su opravdani i usuglašeni sa zahtjevima racionalnog financijskog upravljanja, sukladno načelnima ekonomičnosti i učinkovitosti.

**Članak 20.**

U skladu s opravdanim troškovima prethodnog članka, opravdanim se smatraju sljedeći izravni troškovi korisnika:

- troškovi zaposlenika angažiranih na programu ili projektu koji odgovara stvarnim izdacima za plaće te poreze i doprinose iz plaće i drugim stvarnim troškovima vezanim za plaću,

- putni troškovi i troškovi dnevnica za zaposlenike i druge osobe koje sudjeluju u projektu ili programu,

- troškovi kupnje ili iznajmljivanja opreme i materijala (novih ili rabljenih) namijenjenih isključivo za programa ili projekt te troškovi usluga pod uvjetom da su u skladu s tržišnim cijenama,

- troškovi potrošne robe,

- troškovi koji izravno proistječu iz zahtjeva ugovora uključujući i troškove financijskih usluga (informiranja, vrednovanja konkretno povezano s projektom, reviziju, umnožavanje, osiguranje i sl.).

Osim izravnih, korisniku sredstava se može odobriti i pokrivanje dijela neizravnih troškova kao što su: energija, voda, uredski materijal, sitan inventar, telefon, pošta i drugi indirektni troškovi koji nisu povezani s provedbom programa, u maksimalnom iznosu do 25% ukupnog odobrenog iznosa financiranja iz proračuna.

**Članak 21.**

Prihvatljivim se ne smatraju sljedeći troškovi: pokrivanje gubitaka i/ili dugovanja, dospjele kamate, stavke koje se već financiraju iz drugih javnih izvora.

**Članak 22.**

Konačan iznos sredstava koji općina treba isplatiti korisniku ne može biti veći od najvišeg iznosa bespovratnih sredstava navedenih u ugovoru čak i ako ukupan zbroj opravdanih troškova premaši procijenjeni ukupan proračun naveden u prijavi.

Korisnik sredstava dužan je voditi precizne i redovite račune vezane uz provođenje projekta li programa koristeći odgovarajuće računovodstvene sustave sukladno propisima o računovodstvu neprofitnih organizacija.

**Članak 23.**

Općina će od korisnika zatražiti povrat sredstava za provedbu odobrene potpore ukoliko utvrdi da korisnik nije realizirao program ili projekt utvrđen proračunom i ugovorom, ako nije utrošio odobrena sredstva, ako sredstva nije koristio namjenski, ako iz neopravdanih razloga nije podnio izvješće u propisanom obliku.

**Članak 24.**

Ovaj Pravilnik objaviti će se u „Glasniku Zagrebačke županije“.

Ovaj Pravilnik stupa na snagu osmog dana od dana objave u „Glasniku Zagrebačke županije“.

Stupanjem na snagu ovog Pravilnika prestaje vrijediti Odluka o Odluke o financiranju programa i projekata udruga („Glasnik Zagrebačke županije“, broj 23/15).

OPĆINSKO VIJEĆE

Predsjednik

Krešimir Tuđman, struč.spec.ing.aedif.